Skool doen glo niks aan boelies nieArgieffoto Personeel van Hoërskool Elspark in Ekurhuleni en die polisie het glo versuim om op te tree nadat ŉ boetie en sussie by die skool geboelie en aangerand is, het The Star Maandag berig. Die ma van die 15-jarige meisie en 16-jarige seun het aan die koerant gesê sy het die skool in kennis gestel van die voorvalle, en het selfs selfoonbeeldmateriaal van ander skoliere as bewyse gehad. Personeel by die skool het glo aan die ma gesê dat hulle niks aan die voorvalle kan doen nie. Die ma het by die polisie en departement van onderwys gaan aanklop en aan hulle die beeldmateriaal van die onderskeie voorvalle, oorhandig. Die skoolhoof het glo tydens ŉ vergadering versoek dat die aanklagte teruggetrek moet word, aangesien dit die skool “laat sleg lyk”. Die boelies is nie gestraf nie. Die boetie en sussie is na bewering daarna weer afgeknou en wil nou nie meer skool toe gaan nie. Die provinsiale departement van onderwys het aan die koerant gesê hy is bewus van die voorvalle en stel ondersoek in.